CELEX: 32020R0191
Language: hu
Date: 2020-02-10 00:00:00
Title: A Bizottság (EU) 2020/191 Végrehajtási Rendelete (2020. február 10.) egyes áruk Kombinált Nómenklatúra szerinti besorolásáról

13.2.2020   
               
               
                  HU
               
               
                  Az Európai Unió Hivatalos Lapja
               
               
                  L 40/1
               
            
         A BIZOTTSÁG (EU) 2020/191 VÉGREHAJTÁSI RENDELETE
         (2020. február 10.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:
         
                     (1)
                  
                  
                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
                  
               
                     (2)
                  
                  
                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
                  
               
                     (3)
                  
                  
                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.
                  
               
                     (4)
                  
                  
                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
                  
               
                     (5)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.
         
         
            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. február 10-én.
            
               
                  a Bizottság részéről,
               
               
                  az elnök nevében,
               
               Stephen QUEST
               
                  Főigazgató
               
               
                  Adóügyi és Vámuniós Főigazgatóság
               
            
         
         
            (1)  HL L 269., 2013.10.10., 1. o.
         
         
            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            
                        Árumegnevezés
                     
                     
                        Besorolás (KN-kód)
                     
                     
                        Indokolás
                     
                  
                        (1)
                     
                     
                        (2)
                     
                     
                        (3)
                     
                  
                        Külső oldalán egy réteg kötött szintetikus vagy mesterséges szövetből (85 % nejlon, 15 % elasztán), belső oldalán zselészerű nem porózus műanyagból készült bevonatból álló hajlékony cső. A hajlékony cső különböző hosszúságban (65 és 150 mm között) és átmérővel (15 és 30 mm között) érkezik.
                        A terméket érzékeny kézujj, kézköröm, lábujj vagy lábköröm nyomásból és dörzsölésből adódó fájdalmát enyhítő termékként állítják vám elé. A termék hossza vágással alakítható.
                        A termék a kiskereskedelem számára szokásos módon van kiszerelve.
                     
                     
                        6307 90 10 
                     
                     
                        A besorolást a Kombinált Nómenklatúra értelmezésére vonatkozó 1. és 6. általános szabály, a 63. Árucsoporthoz tartozó megjegyzések 1. pontja, valamint a 6307, a 6307 90  és a 6307 90 10  KN-kód szövege határozza meg.
                        Az áru 3005 vtsz. alá történő besorolása kizárt, mert nem rendelkezik a kiskereskedelem számára szokásos formákban vagy kiszerelésben gyógykezelési célra szánt vatta, géz, kötés és hasonló cikkek jellemzőivel.
                        Az áru 39. Árucsoportba, mint műanyag és ezekből készült árucikkek besorolása az említett árucsoporthoz tartozó megjegyzések 2. p) pontjának megfelelően kizárt, mert az áru az 5903 vtsz. alá tartozó textilszövetből (műanyaggal impregnált, bevont, beborított vagy rétegelt textilszövet) készül.
                        Az árut felhasználásra készként állítják elő, ezért a XI. Áruosztályhoz tartozó megjegyzések 7. b) pontjának megfelelően textilből előállított készárunak minősül. Jóllehet az áru az 5903 vtsz. alá tartozó textilszövetből (műanyaggal impregnált, bevont, beborított vagy rétegelt textilszövet) készül, az 59. Árucsoportba történő besorolása a XI. Áruosztályhoz tartozó megjegyzések 8. a) pontjának megfelelően kizárt, mert az említett áruosztályhoz tartozó megjegyzések 7. pontja értelmében az 59. Árucsoportba készáru nem sorolható be.
                        A 6307 vtsz. a 63. Árucsoporthoz tartozó megjegyzések 1. pontja értelmében a textilanyagból készült más készárukra vonatkozik, feltéve, hogy azok nem tartoznak a XI. Áruosztály egyéb Árucsoportjaiba. E vtsz. alá tartoznak azok az árucikkek is, amelyek hossza igény szerint vágással alakítható, és amelyek a XI. Áruosztályhoz tartozó megjegyzések 7. pontja értelmében készárunak minősülnek (lásd még a 6307 vtsz.-hoz tartozó HR-magyarázat első és harmadik bekezdését).
                        Következésképpen az árut textilanyagból készült más készáruként a 6307 90 10  KN-kód alá kell besorolni.